Vipers val vas | Netwerk24
Vipers val vas
Deur Murphy Roberts 23 Maart 2020 06:02
Saldanha Vipers-spelers vlieg hoog in ’n vriendskaplike vlugbalwedstryd teen Atlantis Eagles Donderdag in die Rebecca van Amsterdam-saal in Atlantis. Foto: Murphy Roberts
Die Saldanha Vipers het Donderdag 12 Maart in ’n wegwedstryd teen Atlantis se Eagles-vlugbalspan vasgeval. Die vriendskaplike wedstryd het in die Rebecca van Amsterdam-saal plaasgevind.
Die twee spanne wat die seisoen saam in die premierliga van die Cape Winelands Volleyball-unie speel, het vir ’n spannende wedstryd gesorg.
Saldanha, wat die eerste stel met 23-25 verloor het, het in die tweede stel (25-22) mooi herstel om sake gelyk te maak en het ook die derde stel (25-21) gewen. Die Viper-span het egter daarna die kluts kwytgeraak en het die agterdeur vir die tuisspan wawyd oopgemaak. Atlantis het weer met selfvertroue gespeel en die besoekers tot ’n beslissende vyfde stel gedwing. Die beslissende stel het egter vir die span van die Weskus verkeerd verloop en die tuisspan het die oorwin­ning met 23-21 verseël.
Volgens Paul Davids, afrigter van Saldanha Vipers, was die wedstryd deel van die span se voorseisoenvoor­bereiding voordat ligaverpligtinge op 28 Maart begin. Davids sê voorts sy span speel dié seisoen in die premierliga van die Cape Winelands Volleyball-unie. Ander spanne wat deel van dié liga is, is Saldanha Vipers, Drakenstein Jaguars, Worcester Spartans, Mbekweni en Worcester Ballers.
Die twee spanne pak mekaar op 28 Maart in Saldanha in ’n ligawedstryd.